શિયાળો એટલે શરીરસૌષ્ઠવ દઢ બનાવવાની ઋતુ એવું ઘણાના મુખેથી સાંભળ્યું હશે! એટલે જ શિયાળાની ઋતુ દરમિયાન પૌષ્ટિક આહાર તરફ લોકો વધુ લક્ષ આપતા હોય છે. હાલની સીઝનમાં બજારમાં ‘ખજૂર’નું ધૂમ વેચાણ થાય છે. શું તમને ખબર છે કે ખજૂર દરરોજ ખાવી કેટલી સ્વાસ્થ્યવર્ધક છે. ખજૂરના પૌષ્ટિક ગુણોને કારણે તે ઉપવાસના દિવસોમાં ખાવા માટે ઉત્તમ માનવામાં આવે છે. શું તમે જાણો છો એક કિલો ખજૂર આપણા શરીરમાં 3500 કેલરી ઊર્જાનો સંચાર કરે છે. ખજૂરમાં 70 ટકા શર્કરા હોય છે, જેમાં ગ્લુકોઝ અને ફ્રેક્ટોઝનું પ્રમાણ સૌથી વધુ હોય છે. ખજૂર પૌષ્ટિક ફળ જ નહિ, અનેક રોગોની ઉત્તમ ઔષધિ પણ છે તેને ખજૂરી અને છુહારા પણ કહેવાય છે. બારેમાસ ખજૂરનું સેવન કરવામાં આવે છે. ખજૂર એ શક્તિવર્ધક ફળ છે.